Majstrovstvá kraja v streľbe z guľových zbraní, ktoré boli zároveň tiež Veľkou cenou Agrokomplexu, sa uskutočnili na strelnici šalianskeho streleckého klubu a štartovalo na nich 135 strelcov z 24 klubov Slovenska a Čiech. Pretekári šalianskeho streleckého klubu dokázali dokonale využiť "zlozvyky" vlastnej strelnice a vybojovali si všetky majstrovské tituly. Najúspešnejším strelcom sa stal Peter Alföldi, ktorý si okrem dvoch prvenstiev vytvoril v trojpolohovom štandarde osobný rekord v disciplíne ĽM-60 s nástrelom 593 kruhov, čo je výkon, radiaci sa medzi slovenskú streleckú špičku.
Po dve prvenstvá si vybojovali tiež Miroslav Janák st. v pištoľových disciplínach a Gabriela Križanová v športovej puške. Jedno prvenstvo si vo svojich kategóriách odniesli Richard Bergendi, František Pozsonyi (obaja získali navyše aj jedno striebro), Silvia Bergendiová a Tomáš Martiška. Dve strieborné medaily si vystrieľala Henrieta Pozsonyiová a na bronzovom stupienku skončili Šaľania Juraj Antalec a František Liptai st. Zisk 19 medailových umiestnení zaradilo ŠSK Šaľa nielen na špicu streleckej kvality v Nitrianskom kraji, ale pomohol vybojovať štart siedmim strelcom na majstrovstvách Slovenska, ktoré sa uskutočnia v Domaniži. Pretekári z Čiech, ktorí štartovali mimo súťaž, boli ozdobou podujatia. Veľká cena Agrokomplexu cestovala zásluhou Juraja Marcinka do Nového Mesta. "Vďaka obetavým funkcionárom a športovým nadšencom sa podarilo opätovne zorganizovať hodnotné športové podujatie, o čom hovorí nielen bohatá účasť pretekárov a klubov, ale aj jeho kvalitatívna úroveň," poznamenal na margo pretekov primátor Šale TiborBaran.